Week 2 - True Gospel
1. Die beskerming van die Here
2. Christelike eensgesindheid
3. Ken die Here in al jou besluite
4. Die betaling van skuld
5. Die noodsaaklikheid van heiligmaking
1 Thess. 4:3, 7 en 8 – “Want dit is die wil van God: julle heiligmaking; dat julle jul moet onthou van die hoerery... Want God het ons nie tot onreinheid geroep nie, maar tot heiligmaking. Daarom, hy wat dit verwerp, verwerp nie ‘n mens nie, maar God wat ook sy Heilige Gees aan ons gegee het.”
Die Here het nie net gekom om ons siele te red nie, maar ook om ons te heilig, daarom is Hy ons verlossing én ons heiligmaking (1 Kor. 1:30). Paulus sê: “Christus het die gemeente liefgehad en Homself daarvoor oorgegee om dit te heilig, nadat Hy dit gereinig het... sodat Hy die gemeente voor Hom kon stel, verheerlik, sonder vlek of rimpel of iets dergeliks; maar dat dit heilig en sonder gebrek sou wees” (Ef. 5:25-27). Hy het twee genadewerke vir ons gedoen, daarom moet ons nie by die werk van verlossing berus nie, maar ook deur ‘n volle oorgawe na heiligmaking soek. Ons moet met die Heilige Gees vervul word, sodat ons deur die Gees kan wandel om in alle opsigte deur Hom gelei te word.
Mense wat nie geestelike Christene is nie, dra nie die vrug van die Gees in hulle lewe nie, maar is steeds onder die oorheersing van die vlees. Sulke vleeslike Christene word in 1 Kor. 3:1-3 beskryf, en die hoofkenmerk van hulle lewe is twis, jaloersheid en tweedrag. Volgens 1 Thess. 4:3 en Ef. 5:18 kom hoerery en dronkenskap ook soms onder hulle voor. Die Here wil hê dat Christene as ‘n saak van dringendheid hulleself moet ondersoek, alle sondes en vleeslikheid bely, en ‘n volle oorgawe maak om heilig en godvrugtig te wandel.
Wat word van vleeslike Christene wat nooit die stap tot heiligmaking geneem het nie? Hulle bly geestelik onvolwasse, dra nooit vrugte wat by die bekering pas nie en sal eendag met leë hande voor die Here verskyn, gered asof deur vuur heen (1 Kor. 3:15). Hulle is die lui diensknegte wat nie hulle talente in die diens van die Here gebruik het nie. Die Here wil beslis nie hê dat ons sulke nuttelose lewens sal lei nie, daarom sy duidelike opdrag dat ons heiligmaking deelagtig moet word. Sonder dit kan ons nie in sy koninkryk diensbaar wees nie.
Gebed: “Dankie, Here, dat daar vir elkeen van ons ‘n hoë roeping van God in Christus Jesus is, en dit is om heilig en oorwinnend te leef, sodat ons bruikbare instrumente in u reddende regterhand kan wees. Wat ‘n vreugde om oorwinning oor sonde te kan verkry en in die uitbreiding van u koninkryk gebruik te kan word. Heilig ons in u diens. Ons vra dit in die heilige Naam van Jesus Christus, u Seun. Amen.”
6. Voortgesette toewyding
Johannes 15:4 en 6 – “Bly in My, soos Ek in julle. Net soos die loot geen vrug kan dra van homself as dit nie in die wynstok bly nie, so julle ook nie as julle in My nie bly nie... As iemand in My nie bly nie, word hy uitgewerp soos die loot en verdroog, en hulle maak dit bymekaar en gooi dit in die vuur, en dit verbrand.”
Nadat ons gered is, het ons ‘n verpligting om in Christus te bly en nie weer van Hom afvallig te raak nie. Daar is verskillende moontlikhede vir afvalligheid. Die een is om van die waarheid van die Woord afvallig te raak. Paulus sê vir die Galásiërs wat saam met hulle Christenskap ook die wet wou onderhou: “Julle wat geregverdig wil wees deur die wet, is losgemaak van Christus; julle het van die genade verval” (Gal. 5:4). Die ander, meer algemene manier van afvalligheid is wanneer Christene weer na ‘n sondige lewenswandel terugkeer. Paulus sê vir sulke mense: “Sorg daarvoor, broeders, dat daar nie miskien in een van julle ‘n bose en ongelowige hart is deurdat hy van die lewende God afvallig word nie. Maar vermaan mekaar elke dag so lank as dit vandag genoem word, sodat niemand van julle deur die verleiding van die sonde verhard word nie” (Heb. 3:12-13). ‘n Verdere rede vir afvalligheid is wanneer mense die integriteit van God se Woord aantas deur dit te verander. Die Here Jesus sê: “As iemand iets van die woorde van die boek van hierdie profesie wegneem, dan sal God sy deel wegneem uit die boek van die lewe” (Op. 22:19).
Alle vorms van afvalligheid behels die verlaat van Christus se liefde soos wat dit in die evangelie van verlossing neerslag vind. Sulke persone maak hulleself deur hul optrede en veranderde oortuigings van Christus los. Hulle volhard nie op die pad van die Here nie en bly dus nie in Hom nie. Hy sê vir sulke afvalliges: “Ek het teen jou dat jy jou eerste liefde verlaat het. Onthou dan waarvandaan jy uitgeval het en bekeer jou” (Op. 2:4-5).
Wat word van ons verwag as ons in Christus wil bly? Vasberadenheid en toewyding. Ons moet die volle wapenrusting van God aantrek sodat ons staande kan bly teen die liste van die duiwel (Ef. 6:10-12). Hy wil ons van die pad van die Here aftrek, en ons moet hom weerstaan. Ons kán teen alle versoekings en aanslae oorwin, daarom sê die Here Jesus: “Hou maar net vas wat julle het, totdat Ek kom. En aan hom wat oorwin en my werke tot die einde toe bewaar, sal Ek mag oor die nasies gee” (Op. 2:25-26). Moenie die stryd gewonne gee en omdraai nie.
Gebed: “Dankie, Here Jesus, dat U ons van die Bose kan bewaar, en ons ook geleer het om daagliks vir u beskerming te bid. Gee dat ons nie die slagoffers van misleiding sal word nie, maar dat ons onbeweeglik vas sal staan in die vryheid waarmee U ons vrygekoop het. Help ons om nie links of regs van u Woord af te wyk nie. Mag u genade oor ons oorvloedig wees. Amen.”
7. Hemelse burgerskap